Príloha č. 2 k záznamu

**Príhovor predsedu riadiaceho výboru najmenej rozvinutého okresu Kežmarok**

Hospodársky rast a rozvoj na území Slovenskej republiky zvýraznil rozdiely medzi regiónmi a okresmi Slovenska. Sú regióny, medzi ktoré patrí aj náš okres, ktoré trpia vysokou mierou nezamestnanosti, odchodom mladej a vzdelanej pracovnej sily a nedostatkom investícií a podnikateľských aktivít. Sú to tzv. najmenej rozvinuté okresy, ktorým vláda Slovenskej republiky ponúkla reálne nástroje, ktoré budú znižovať uvedené rozdiely, zvyšovať konkurencieschopnosť najmenej rozvinutých regiónov a tým aj kvalitu života. Cieľom podpory je v prvom rade tvorba pracovných miest.

Osobitná podpora najmenej rozvinutých okresov sa poskytuje na základe Plánov rozvoja, pre každý najmenej rozvinutý okres osobitne, keďže každý z týchto okresov má svoje vlastné príčiny hospodárskeho zaostávania, z ktorých každé vyžaduje iné konkrétne riešenia. Rozhodnutím Ministerstva investícií, regionálneho rozvoja a informatizácie SR, ktoré nadobudlo účinnosť 27. 07. 2022, bol schválený Plán rozvoja najmenej rozvinutého okresu Kežmarok na obdobie piatich rokov (2022 – 2026).

MIRRI SR vydalo metodiku poskytovania, monitorovania a hodnotenia regionálneho príspevku plánu rozvoja najmenej rozvinutého okresu podľa § 8 ods. 3  
zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov. Okresný úrad v sídle najmenej rozvinutého okresu pri príprave zoznamu projektov, ktoré majú byť financované alebo spolufinancované z regionálneho príspevku v súlade s plánom rozvoja príslušného okresu postupuje podľa tejto metodiky a v súlade s princípmi uvedenými v § 8 ods. 4 zákona. Regionálny príspevok, je finančný príspevok poskytovaný v súlade s plánom rozvoja, ktorý je MIRRI SR schváleným záväzným dokumentom zameraným na odstraňovanie zaostávania najmenej rozvinutého okresu a je určený najmä na podporu tvorby pracovných miest v najmenej rozvinutom okrese, s preferenciou zamestnávania znevýhodnených uchádzačov o zamestnanie, ako aj podporovať zakladanie a rozvoj sociálnych podnikov a sociálne podnikanie za účelom riešenia spoločenských výziev.

Súčasťou príloh k metodike sú aj vzory výzvy na predkladanie žiadosti o poskytnutie regionálneho príspevku a žiadosti o poskytnutie regionálneho príspevku na projekt.

Okresný úrad zverejnil výzvu na predkladanie žiadosti o regionálny príspevok 08. 08. 2022 a uzávierka výzvy je 09. 09. 2022.